**Vyhlásenie**

**Ministerstva práce, sociálnych vecí a rodiny Slovenskej republiky**

Návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa predkladá s rozporom s

**Ministerstvo investícií, regionálneho rozvoja a informatizácie Slovenskej republiky**, ktoré nad rámec návrhu zákona žiada upraviť § 13 tak, aby úrad práce, sociálnych vecí a rodiny mal možnosť informovať uchádzača o zamestnanie o stave konania o priznaní dávky v nezamestnanosti;

**Asociáciou priemyselných zväzov a dopravy**, ktorá nad rámec návrhu zákona navrhuje doplniť nový novelizačný bod, ktorým sa v zákone č. 5/2004 Z. z. v § 23a ods. 1 písm. u) slová „najviac na šesť po sebe nasledujúcich týždňov“ nahradia slovami „najviac na 90 po sebe nasledujúcich dní“;

**Republikovou úniou zamestnávateľov**, ktorá

* navrhuje vypustiť novelizačný bod 10 – úprava § 9 ods. 1, podľa ktorej sa za osobu so zdravotným postihnutím bude považovať osoba uznaná za invalidnú do dovŕšenia veku potrebného na nárok na starobný dôchodok; v tejto súvislosti RÚZ navrhuje vypustiť aj § 72aw ods. 6 (bod 170),
* navrhuje ponechať pôvodné ustanovenie § 56a (príspevok na udržanie občana so zdravotným postihnutím v zamestnaní), teda vypustiť novelizačný bod 128,
* navrhuje ponechať príspevok na činnosť pracovného asistenta obligatórnym (bod 140, § 59 ods. 1),
* navrhuje umožniť prácu v domácnosti počas celého kalendárneho mesiace, resp. nelimitovať prácu z domácnosti, ak je odôvodnená, počtom dní (bod 142, § 60 ods. 1),
* navrhuje vypustiť navrhované znenie § 60 ods. 5 – úprava, podľa ktorej za čas, počas ktorého zamestnanec so zdravotným postihnutím so sťaženým prístupom na trh práce vykonával prácu zo svojej domácnosti, sa za prevádzkové náklady chránenej dielne alebo chráneného pracoviska považujú iba náklady na celkovú cenu práce zamestnancov (bod 145);

**Konfederáciou odborových zväzov Slovenskej republiky**, ktorá

* nesúhlasí s navrhovanou zmenou § 49 (príspevok na samostatnú zárobkovú činnosť), ktorou sa skracuje povinnosť nepretržite vykonávať samostatnú zárobkovú činnosť z troch rokov na dva roky (bod 98),
* nesúhlasí s vypustením § 51a (príspevok na podporu vytvorenia pracovného miesta v prvom pravidelne platenom zamestnaní) (bod 109); v tejto súvislosti KOZ SR navrhuje v § 3 ods. 2 písm. c) ponechať odkaz na § 51a (bod 3);

**Úradom komisára pre osoby so zdravotným postihnutím**, ktorý namieta v § 59 ods. 1 zmenu formulácie „Úrad poskytne“ na „Úrad môže poskytnúť“ a navrhuje ponechať pôvodné znenie (bod 140);

**splnomocnencom vlády Slovenskej republiky pre rozvoj občianskej spoločnosti**, ktorý nesúhlasí so zmenou obligatórneho poskytovania príspevku na činnosť pracovného asistenta podľa § 59 na fakultatívne poskytovanie, (bod 140); v tejto súvislosti splnomocnenec vlády navrhuje v § 70 ods. 6 vypustiť odkaz na § 59 (bod 164).